15 sterf in vliegtuigongeluk in RuslandDie wrak van die L-410-vliegtuig wat naby Menzelinsk in Tatarstan neergestort het (Foto: Russian Emergency Ministry/AFP) Vyftien mense is Sondag dood toe ŉ L-410-vliegtuig met valskermspringers aan boord in Rusland se sentrale republiek van Tatarstan neergestort het. “Sewe persone is gered. Vyftien mense het nie enige teken van lewe getoon nie,” het die ministerie van nooddienste aan die RIA Nowosti-nuusagentskap gesê. Die ongeluk het net voor 09:30 plaaslike tyd (0623 GMT) plaasgevind tydens die vlug oor Tatarstan. Foto’s wys die vliegtuig het in twee geskeur. Die plaaslike ministerie van gesondheid het gesê die sewe oorlewendes is in ŉ hospitaal opgeneem. “Een is in ŉ ernstige toestand,” het RIA Nowosti berig. Volgens die Interfax-nuusagentskap behoort die vliegtuig aan die vrywilligersvereniging vir bystand aan die weermag, lugmag en vloot van Rusland. Dit word as ŉ sport- en verdedigingsorganisasie beskryf.